

ที่ นธ ๐๙๑๗ / ๐๖๐๗ ที่ว่าการอำเภอสุไหงโก-ลก

ถนนทรายทอง ๒ นธ ๙๖๑๒๐

๑๒ กุมภาพันธ์ ๒๕๕๘

เรื่อง แจ้งปลัดจังหวัดและนายอำเภอทุกอำเภอ ร่วมถ่ายทอดประสบการณ์ของนักปกครองที่เป็นเลิศ

ในการแก้ไขปัญหาในพื้นที่ (Best Practice)

เรียน ผู้ว่าราชการจังหวัดนราธิวาส

อ้างถึง หนังสือจังหวัดนราธิวาส ที่ นะ ๐๐๑๘.๑/ว ๔๔ ลงวันที่ ๓ กุมภาพันธ์ ๒๕๕๘

สิ่งที่ส่งมาด้วย ประเด็นในการนำไปสู่ (Best Practice) จำนวน ๑ ชุด

ตามที่กรมการปกครอง จะดำเนินการรวบรวมความรู้จากประสบการณ์ของนักปกครองในการแก้ไขปัญหาในพื้นที่ เพื่อนำมาพัฒนาองค์ความรู้ในการแก้ปัญหาอย่างเป็นระบบ โดยมุ่งเน้นการถ่ายทอดประสบการณ์ หรือวิธีการในการแก้ไขปัญหาที่เป็นเลิศ ( Best Practice ) เพื่อนำความรู้กลับมาใช้ประโยชน์ในการปฏิบัติหน้าทีของบุคลากรกรมการปกครอง โดยให้นายอำเภอจัดทำข้อมูล ฯ แล้วจัดส่งให้จังหวัดทราบ ภายในวันที่ ๑๒ กุมภาพันธ์ ๒๕๕๘ นั้น

ในการนี้ อำเภอสุไหงโก-ลก ได้ดำเนินการจัดทำรายละเอียดข้อมูลประเด็นในการนำไปสู่ ( Best Practice ) เรียบร้อยแล้ว รายละเอียดปรากฏตามสิ่งที่ส่งมาพร้อมนี้

จึงเรียนมาเพื่อโปรดทราบ

ขอแสดงความนับถือ

# ที่ทำการปกครองอำเภอ

กลุ่มงานบริหารงานปกครอง

โทร. / โทรสาร ๐ – ๗๓๖๑ - ๑๘๔๙

www.golokdo.go.th



**นายวรเชษฐ พรมโอภาษ**

**นายอำเภอสุไหงโก-ลก**

รัฐบาลมีนโยบายในการแก้ไขปัญหาจังหวัดชายแดนภาคใต้ โดยมุ่งเสริมสร้างให้เกิดความสันติสุขในพื้นที่อย่างยั่งยืน และสร้างความสมานฉันท์เป็นอันหนึ่งอันเดียวกันบนพื้นฐานความหลากหลายของวิถีชีวิต วัฒนธรรม ประเพณีท้องถิ่น จึงได้กำหนด “วิสัยทัศน์” ในการแก้ไขปัญหาของอำเภอสุไหงโก-ลก เพื่อเป็นกรอบ ทิศทางในการปฏิบัติงาน “ยุติเหตุร้าย คลี่คลายปัญหา นำพาสันติสุข”

**กิจกรรมที่เป็นต้นแบบ (Best Practice)**

**๑.ความเป็นมา/สภาพปัญหาที่เกิดขึ้น**

กำนัน ผู้ใหญ่บ้าน เป็นสถาบันหลักของนักปกครองที่มีบทบาทเป็นอย่างมากในการช่วยเหลือประชาชนและทางราชการอย่างช้านาน ซึ่งเป็นตัวแทนของทางราชการในการแก้ไขปัญหาต่างๆในพื้นที่ ที่มีความผูกพันกับวิถีชีวิตของคนไทยตลอดมา จากสถานการณ์ความไม่สงบเรียบร้อยที่เกิดขึ้นในจังหวัดชายแดนภาคใต้ นับตั้งแต่วันที่ ๔ มกราคม ๒๕๔๗ เป็นต้นมา ได้มีเหตุการณ์ความไม่สงบเรียบร้อยเกิดขึ้นในพื้นที่ มีผู้ได้รับบาดเจ็บและเสียชีวิตส่งผลให้การพัฒนาคุณภาชีวิต การอำนวยการและการแก้ไขปัญหาความเดือดร้อนของประชาชนกระทำได้ยาก ข้าราชการและเจ้าหน้าที่ของรัฐต้องระมัดระวังความปลอดภัยในการเดินทางไปปฏิบัติงานร่วมกับกำนัน ผู้ใหญ่บ้าน ฯลฯ และการแก้ไขปัญหาต่างๆให้แก่ประชาชนเป็นอย่างมาก

แม้ว่าในจังหวัดชายแดนภาคใต้แต่ละหมู่บ้านจะมีผู้ช่วยผู้ใหญ่บ้านเป็นผู้ช่วยฝ่ายปกครอง จำนวน ๒ คน ผู้ช่วยผู้ใหญ่บ้านฝ่ายรักษาความสงบเรียบร้อย(ผรส.) จำนวน ๕ คน และชุดรักษาความปลอดภัยหมู่บ้านละ 30 คน แล้วก็ตามผู้ใหญ่บ้านส่วนใหญ่ยังไม่ได้มีการแบ่งภารกิจในการ “บำบัดทุกข์ บำรุงสุข” ให้แก่ผู้ช่วยผู้ใหญ่บ้านอย่างชัดเจน ทำให้พื้นที่บางส่วนในบางหมู่บ้านตกอยู่ภายใต้อิทธิพลของกลุ่มผู้ก่อเหตุไม่สงบเรียบร้อย เป็นแหล่งพักพิงของบุคคลนอกพื้นที่ ที่เข้ามาก่อเหตุและหลบซ่อน

* ๒ -

การติดตามของหน่วยกำลังในพื้นที่ ฉะนั้น เพื่อแก้ไขปัญหาดังกล่าวข้างต้น จึงได้บูรณาการ การปฏิบัติงานร่วมกับส่วนราชการที่เกี่ยวข้อง แบ่งมอบพื้นที่ความรับผิดชอบ ให้สอดคล้องเหมาะสมกับสภาพหมู่บ้านและชุมชน เป็นการแบ่งเบาภาระหน้าที่ของ กำนัน ผู้ใหญ่บ้าน ให้สามารถดูแลความเดือดร้อนของประชาชนได้อย่างทั่วถึง และทำให้กำนัน ผู้ใหญ่บ้าน เป็นสถาบันหลักที่มีบทบาทสำคัญควบคู่ไปกับองค์กรปกครองส่วนท้องถิ่นพื้นที่

**๒.แนวทางปฏิบัติ/การแก้ไขปัญหา**

โดยนำนโยบายของรัฐบาล กระทรวงมหาดไทย กรมการปกครอง ศอ.บต. กอ.รมน.ภาค๔ จังหวัดไปสู่การปฏิบัติในระดับพื้นที่ภายใต้ ยุทธศาสตร์หลัก “เข้าใจ เข้าถึง พัฒนา”“ ปรัชญาเศรษฐกิจพอเพียง”และ หลักรัฐประศาสโนบายของรัชกาลที่ ๖ ซึ่งวางสำหรับปฏิบัติราชการ สำหรับมณฑลปัตตานี โดย ศปก.อ.ได้ดำเนินงานที่สำคัญ คือ

2.1 การรักษาความปลอดภัยในชีวิตและทรัพย์สิน/ภัยแทรกซ้อน

๒.๒ การพัฒนาคุณภาพชีวิตและโครงสร้างพื้นฐาน

๒.๓ การศึกษา ศาสนาและวัฒนธรรม

๒.๔ การเพิ่มประสิทธิภาพหน่วยงานรัฐและขับเคลื่อนนโยบาย

๒.๕ การสร้างสภาวะที่เกื้อกูลต่อการแสวงหาทางออกจากความขัดแย้ง

๒.๖ การอำนวยความยุติธรรม

๒.๗ การสร้างความเข้าใจทั้งในและต่างประเทศและสิทธิมนุษยชน

**3.สรุปวิธีการทำงานที่นำไปสู่วิธีการที่เป็นเลิศ (Best Practice)**

**การขยายผล “ทุ่งยางแดงโมเดล” เมื่อครั้งดำรงตำแหน่งนายอำเภอรือเสาะ**

แนวความคิดในการปฏิบัติ

**1.)เจตนารมณ์ของ ศปก.อ.**

ก.) ความมุ่งหมาย : ต้องการนำศักยภาพของประชาชนในพื้นที่ ซึ่งเป็นโอกาสในการเสริมสร้างความเข้มแข็งให้กำลังประจำถิ่น โดยบูรณาการกำลังทุกภาคส่วนเข้าแก้ไขปัญหาในพื้นที่

ข.) วิธีการ : เปิดแผนยุทธการเชิงรุก ใช้งานด้านการทหารควบคู่กับการปฏิบัติงานด้านการเมืองอย่างประสานสอดคล้องในพื้นที่ โดยพัฒนาเพิ่มประสิทธิภาพและนำกำลังประชาชนมาดูแลครู โรงเรียน และเส้นทางคมนาคม และนำกำลังทหารไปทำงานเชิงรุกและงานมวลชนร่วมกับฝ่ายพลเรือน เพื่อสร้างมวลชนในหมู่บ้าน ด้วยการปรับแผนการต่อสู้ทางการเมืองและจัดตั้งหมู่บ้าน อพป.เพิ่มเติม

ค.) ผลลัพธ์ที่ต้องการ : สามารถผนึกกำลังทุกภาคส่วนดูแลความปลอดภัยในเขตหมู่บ้านให้เกิดสันติสุข หมู่บ้าน ชุมชนมีความเข้มแข็งประชาชนมีคุณภาพชีวิตที่ดี

-3-

**2.)กลยุทธ์**

**ก.)การปฏิบัติการทางทหาร**

(1) ติดตามจับกุมบุคคลเป้าหมายที่เป็นแกนนำสำคัญ

(2) เพิ่มปฏิบัติการในตอนกลางคืนมากขึ้น โดยจัดชุดเคลื่อนที่เร็ว ชุดเฝ้าจุดตรวจ จุดสกัด และใช้อุปกรณ์พิเศษ ปฏิบัติการในพื้นที่เสี่ยง จุดเสี่ยงตามเส้นทาง และพื้นที่เพ็งเล็งตามภาพข่าว

(๓) จัดตั้ง จุดตรวจ จุดสกัด และด่านตรวจให้ครอบคลุมเส้นทางในพื้นที่

(๔) การสร้างความเข้มแข็งในหมู่บ้าน ชุมชน

(ก.) จัดทำโครงการพัฒนาประสิทธิภาพกองกำลังประจำถิ่น (ชรบ.) โดยกำหนดขั้นตอนการขับเคลื่อนพัฒนาออกเป็น ๔ ขั้นตอน คือ

**- ขั้นตอนที่ ๑** ขั้นเตรียมการ เป็นการประชุมวางแผน กำหนดขั้นตอนกระบวนการในการพัฒนาประสิทธิภาพ ชรบ.

**- ขั้นตอนที่ ๒** ขั้นการฝึก แบ่งออกเป็น ๒ ระดับ คือ

ขั้นที่ 2.1 เป็นการจัดพิธีเปิดการฝึกอบรม ชรบ. ในระดับอำเภอ เพื่อให้ ชรบ. ได้รับฟังนโยบายจากผู้บังคับบัญชาระดับสูง และเพื่อสร้างขวัญกำลังใจในการปฏิบัติงานแก่ ชรบ.

ขั้นที่ ๒.๒ เป็นการจัดฝึกอบรม ชรบ. ในระดับตำบล หลักสูตร ๕ วัน หลังจากจัดพิธีเปิดในระดับอำเภอแล้วได้มอบหมายให้ชุดปฏิบัติการตำบลดำเนินการฝึกอบรม ชรบ. ในพื้นที่ตำบล เพื่อพัฒนาทักษะขีดความสามารถในการปฏิบัติงานเพิ่มพูนองค์ความรู้ที่เกี่ยวข้อง และเพื่อให้ทราบถึงบทบาทหน้าที่ของ ชรบ.

**- ขั้นตอนที่ ๓** ขั้นปฏิบัติงานจริง หลังจากผ่านการฝึกทบทวนในระดับตำบลจะได้มอบหมายภารกิจให้ ชรบ. ไปปฏิบัติงานจริงในพื้นที่ โดยมีทีมวิทยากรไปกำกับดูแลให้คำแนะนำในการปฏิบัติ เพื่อให้ ชรบ. เกิดการเรียนรู้และสามารถปฏิบัติงานได้จริง และเพื่อต้องการทราบข้อขัดข้องในการปฏิบัติจะได้นำไปปรับปรุงแก้ไข

**- ขั้นตอนที่ ๔** ขั้นประเมินผล เป็นการตรวจสอบประเมินผลการปฏิบัติหลังจากได้ฝึกปฏิบัติงานจริงแล้ว จะทำการประเมินภายใน ๓0 วัน โดยกำหนดเกณฑ์การประเมินผลไว้ ๓ ตัวชี้วัด คือ

๑.) หมู่บ้านที่ประเมิน ชรบ. ต้องผ่านการฝึกทุกคน

๒.) หมู่บ้านต้องการมีแผนป้องกันหมู่บ้านและแผนเผชิญเหตุ

๓.) ชรบ. มีความเข้าใจและความสามารถปฏิบัติงานตามที่แผนกำหนด

* ผลการประเมิน ผ่านการประเมินมอบเกียรติบัตรให้ กรณีไม่ผ่านการประเมินจะทำการพัฒนาการฝึกทบทวนใหม่ และประเมินผลใหม่

-4-

(ข.) การขับเคลื่อนให้กำลังประชาชน ได้แก่ ชรบ. ลูกจ้างงานเร่งด่วน และชคต. ควบคุมเส้นทางพร้อมกับสร้างการมีส่วนร่วมให้ประชาชน กลุ่มพลังมวลชนที่รัฐได้จัดตั้งไว้ทุกกลุ่มเข้ามามีส่วนร่วมในการดูแลความปลอดภัยหมู่บ้าน

(ค.) การวางระบบสัญญาณ ให้มีสัญญาณบอกฝ่ายการวางระบบเครื่องมือสื่อสารในการแจ้งเหตุกำหนดอำนาจหน้าที่ให้ชัดเจน

(ง.) ทำการตรวจสอบและกำหนดมาตรการในโรงเรียน ในเรื่องกำลัง/สัญญาณบอกฝ่าย/ระบบแสงสว่าง/เครื่องกีดขวาง/สัญญาณเรื่องแผนเผชิญเหตุ

(จ.) กำหนดมาตรการมอบหมายภารกิจที่ชัดเจนให้ ชรบ. ปฏิบัติหน้าที่อย่างต่อเนื่องไม่มีการทิ้งเวร

(ฉ.) จัดให้มีศูนย์สื่อสารระดับตำบลและวางเครือข่ายการติดต่อสื่อสารให้ครอบคลุมทุกหมู่บ้านเพื่อรายงานสถานการณ์ตลอดเวลา และเป็นการทดสอบความพร้อมในการปฏิบัติงาน

**ข.) การปฏิบัติการทางการเมือง**

(๑) ให้ชุดปฏิบัติการมวลชนกองกำลังรักษาความสงบเรียบร้อย (ชป.กร.) และชุดปฏิบัติการตำบล เข้าไปสร้างความเข้าใจกับประชาชนในหมู่บ้านเป้าหมายมุ่งสู่การสลายการจัดตั้งอำนาจรัฐซ้อนในหมู่บ้านเสริมสร้างความมั่นคง

(๒) ดำเนินการขับเคลื่อนโครงการกำปงตักวา เพื่อพัฒนาเพิ่มศักยภาพผู้นำศาสนาและผู้นำชุมชนให้สามารถขับเคลื่อนการดำเนินชีวิตของตนในชุมชนภายใต้หลักศาสนาที่บริสุทธิ์ และก้าวสู่การเป็นชุมชนศรัทธาหรือกำปงตักวา

(๓) เมื่อ ชุดปฏิบัติการมวลชนกองกำลังรักษาความสงบเรียบร้อย (ชป.กร.) และชุดปฏิบัติการตำบล เข้าสลายโครงสร้างในพื้นที่นำผู้มีความเห็นต่างปรับเปลี่ยนแนวความคิดตามโครงสร้าง ประชาร่วมใจทำความดีเพื่อแผ่นดิน จากนั้นจะพิจารณาจัดตั้งเป็นหมู่บ้าน อพป. และปรับปรุงคณะกรรมการหมู่บ้านใหม่

(๔) การจัดหน่วยบริการอำเภอยิ้มเคลื่อนที่ออกให้บริการประชาชนตามตำบล หมู่บ้าน เดือนละอย่างน้อย ๒ ครั้ง เพื่อสร้างความสัมพันธ์ที่ดีกับประชาชน

**ค.) ผลการปฏิบัติงานการขยายผล “ทุ่งยางแดงโมเดล”**

(๑) กำลังประจำถิ่น (ชรบ.) มีความตื่นตัวและออกมารวมพลังในวันจัดพิธีเปิดการฝึกอบรมระดับอำเภอ เมื่อวันที่ ๑๑ พฤศจิกายน ๒๕๕๗ จำนวน ๑,๙๕๐ คน โดยมีผู้อำนวยการรักษาความมั่นคงภายในภาค ๔ กรุณาให้เกียรติเป็นประธาน

-5-

(๒) การปฏิบัติงานของ ชรบ. ในการ รปภ. ครู โรงเรียน ดูแลเส้นทาง และรักษาความปลอดภัยหมู่บ้านใน ๙ ตำบล ๗๒ หมู่บ้านของอำเภอรือเสาะ มี ชรบ. อยู่เวรยามเฉลี่ยวันละ ๙๒๐ คน

(๓) กลุ่มพลังมวลชนทุกกลุ่มทั้งผู้นำศาสนากลุ่มสตรี อสม. ครูตาดีกา ผู้นำท้องถิ่น ให้ความร่วมมือสนับสนุนการรวมพลังการจัดกิจกรรมต่างๆ ดีมาก

(๔) ประชาชนมีความเข้าใจในสถานการณ์มีความตื่นตัว และเข้ามามีส่วนร่วมในการแก้ไขปัญหาต่างๆ ของหมู่บ้านชุมชนมากขึ้น

(๕) ได้ดำเนินการจัดตั้งตำบลต้นแบบ “ทุ่งยางแดงโมเดล” ที่ตำบลสุวารี

(๖) จัดตั้งหมู่บ้านต้นแบบที่บ้านบือเล็งใต้ หมู่ที่ ๔ ตำบลสุวารี

(7) รองนายกรัฐมนตรีและรัฐมนตรีว่าการกระทรวงกลาโหม และคณะกรุณาให้เกียรติมาเยี่ยมและเป็นกำลังใจให้แก่กลุ่มพลังมวลชนในการขับเคลื่อนกำลังประชาชน ในพื้นที่อำเภอรือเสาะ เมื่อวันที่ 24 พฤศจิกายน 2557

(8) ศูนย์ปฏิบัติการอำเภอรือเสาะได้รับรางวัล ศปก.อ.ดีเด่นจากผู้อำนวยการรักษาความมั่นคงภายในภาค 4 เมื่อวันที่ 28 กันยายน 2557

(9) ศปก.อ.รือเสาะได้รับประกาศชมเชยผลการปฏิบัติงานจาก ผู้อำนวยการรักษาความมั่นคงภายในภาค 4 เมื่อวันที่ 23 มกราคม 2558

**๔. ปัจจัยแห่งความสำเร็จ (Key Success Factors)**

(๑) การให้ความสำคัญ และเอาจริงเอาจังของผู้บังคับบัญชาในทุกระดับ

(๒) ความเข้มแข็งของกำนัน ผู้ใหญ่บ้าน และปลัดอำเภอผู้เป็นหัวหน้าประจำตำบล

(๓) การมีส่วนร่วมของส่วนราชการ หน่วยงาน และประชาชนในพื้นที่